שאלה אשר משרדנו נתקל בה לא אחת היא מה כרוך בעריכת צוואה. על פניו מדובר במסמך פשוט המתעד בכתב את רצונו של המוריש בשפה ברורה ופשוטה אשר אינה ניתנה לפרשנות. ובכן, אכן מדובר במסמך המתעד בכתב את רצונו של המוריש אך אין המדובר בהליך משפטי פשוט כלל וכלל אשר יש להקל בו ראש. כל צוואה אשר תחתם על ידי מוריש עלולה למצוא עצמה עומדת למבחן בית המשפט לענייני משפחה במסגרת התנגדות לקיום צוואה. במסגרת ההתנגדות וההכרעה בה, רשאי בית המשפט לפסול את הצוואה ולקבוע את סדר הירושה בהתאם לסדר דין. מסיבה זו, עורך הדין אשר יערוך את הצוואה ינהג בה במשנה זהירות תוך שהוא מתעד את עריכתה, שומר אצלו את עיקרי הדברים הרלוונטים ואף בסופו של יום אם צריך יוצא להילחם על קיום הצוואה. על מנת שצוואה תקוים בסופו של יום, יש לוודא כי עוד בשלביה הראשונים כלומר עריכתה וניסוחה יעשו הדברים באופן הנכון והמדויק על מנת שלאחר מכן ניתן יהיה להבטיח כי היא תקוים ולא חלילה תבוטל ותרוקן מתוכן.